**REGULAMENT**

**de desfășurare a activităților proiectului “CNFIS-FDI-2022-0113 Fii antreprenor 6.0!”**

***SECȚIUNEA 1. CADRUL GENERAL ȘI ORGANIZATORII***

Proiectul “CNFIS-FDI-2022-0113 Fii antreprenor 6.0! este organizat de către Universitatea POLITEHNICA din București prin intermediul Centrului de Antreprenoriat, cu sediul în Splaiul Independenței nr. 313, sector 6, București și cofinanțat de către Ministerul Educației și Cercetării.

Activitățile propuse spre organizare în cadrul proiectului vizează un număr de 1000 de studenți ai Universității POLITEHNICA din București, înregistrați în unul din cele trei cicluri de învățământ: licență, masterat sau doctorat, având ca obiectiv general dezvoltarea comunității antreprenoriale din universitate.

Participanții au obligația de a respecta termenii și condițiile prezentului regulament de desfășurare a activităților privind participarea în cadrul proiectului.

Organizatorul se obligă să asigure cadrul necesar desfășurării activităților proiectului prin alocarea de resurse financiare, materiale și umane.

Scopul proiectului este acela de a promova și susține spiritul antreprenorial în rândul tinerilor înrolați în programele de studiu disponibile în una din cele 15 facultăți ale universității.

Activitățile vizate prin proiect sunt:

1. Derularea unei campanii de promovare online a oportunităților și beneficiilor domeniului antreprenorial cu sprijinul rețelei de ambasadori în rândul a 1000 de studenți UPB;
2. Organizarea unui curs de perfecționare a competențelor antreprenoriale acreditat ANC, pentru un număr de 50 de studenți;
3. Furnizarea unui program de mentorat derulat în parteneriat cu Asociația „ Măgurele Science Park” pentru un număr de 50 de studenți;
4. Derularea unei competiții de idei de afaceri la nivel național.

***SECȚIUNEA 1.1 DESCRIEREA ACTIVITĂȚILOR***

1. ***Derularea unei campanii de promovare online a oportunităților și beneficiilor domeniului antreprenorial cu sprijinul rețelei de ambasadori în rândul a 1000 de studenți UPB;***

Prin intermediul acestei activități se vizează informarea unui număr de 1000 de studenți înrolați în unul din cele 3 cicluri de învățământ din UPB: licență, master și doctorat.

Derularea campaniei se va realiza prin intermediul mijloacelor de comunicare online, pe canalele de comunicare oficiale UPB fiind diseminat un formular de solicitare informații cu privire la derularea proiectului.

Ulterior completării formularului, fiecare persoană interesată va primi automat pachetul complet de informații cu privire la activitățile proiectului.

Totodată, pentru a asigura o diseminare unitară a informațiilor la nivelul celor 15 facultăți din universitate, vor fi realizate, cu sprijinul ambasadorilor UPBizz, o serie de materiale de promovare video ce vor fi utilizate în organizarea sesiunilor de informare online pe canalele media ale facultăților.

Campania de promovare se va finaliza cu demararea procesului de înregistrare și selecție a 50 de studenți UPB ce vor beneficia de participare gratuită la activitățile proiectului.

1. ***Organizarea unui curs de perfecționare a competențelor antreprenoriale acreditat ANC, pentru un număr de 50 de studenți;***

***Cursul de competențe antreprenoriale va fi structurat astfel:***

Vor fi alocate 40 de ore, distribuite după cum urmează: 13 ore pentru pregătirea teoretică și 27 de pentru pregătirea practică conform următorului planul:

|  |  |  |  |  |
| --- | --- | --- | --- | --- |
| **Număr** | **Denumire temă** | **Număr ore teorie** | **Număr ore**  **practică** | **Total**  **ore** |
| Tema 1 | Inițierea unei afaceri | 3 ore | 2 ore | 5 ore |
| Tema 2 | Elaborarea planului de afacere | 2 ore | 10 ore | 12 ore |
| Tema 3 | Strategia și marketingul afacerii | 3 ore | 5 ore | 8 ore |
| Tema 4 | Planul financiar | 3 ore | 6 ore | 9 ore |
| Tema 5 | Management, negociere și etică | 2 oră | 4 ore | 6 ore |
|  | **Total** | **13 ore** | **27 ore** | **40 ore** |

La finalul cursului de competențe antreprenoriale, evaluarea studenților va fi transparentă și obiectivă, realizată de către o comisie ANC formată din 2 membri și formatorul cursului.

Examinarea va consta în susținerea unui examen scris, de tip grilă și de asemenea, prezentarea planului de afacere realizat în perioada de derulare a cursului de competențe antreprenoriale.

La finalul cursului de competențe antreprenoriale, pentru a aduce o recunoaștere oficială a cunoștințelor dobândite, toți absolvenții cursului vor beneficia de o diplomă acreditată și recunoscută la nivel național.

1. ***Furnizarea unui program de mentorat derulat în parteneriat cu Asociația „ Măgurele Science Park” pentru un număr de 50 de studenți;***

Cu scopul facilitării accesului studenților la un pachet de informații complet și care să corespundă nevoilor lor, programul de mentorat se va derula pe două direcții, cea tehnică/business ce va cuprinde sesiuni de lucru individuale cu mentorii SAS UPB și cea motivațională/modele de bune practici ce va cuprinde o serie de 3 workshop-uri facilitate de către rețeaua de parteneri MSP.

Persoanele selectate vor fi grupate în 10 echipe, a câte 5 studenți/echipă și coordonate de către membrii echipei de proiect în alegerea unei idei de afacere pe care să o dezvolte în sesiunile de mentorat împreună cu mentorii SAS UPB.

Studenții care vor participa în cadrul etapei de mentorat vor beneficia de sprijin din partea celor 5 mentori angrenați, pe parcursul a minimum 20 de ore distribuite pe perioada de derulare a proiectului.

Vor fi planificate întâlniri de lucru în echipă, fiecare mentor având alocate 2 echipe, a câte 5 studenți fiecare, cu care vor colabora pe durata proiectului, conform calendarului de desfășurare a activităților.

1. ***Derularea unei competiții de idei de afaceri la nivel național.***

Concursul național de idei de afaceri, se va desfășura în perioada: 01.11.2022 – 09.12.2022 și cuprinde 3 secțiuni:

* Etapa I: Secțiunea scrisă – completarea formularului de prezentare a ideii de afacere;
* Etapa II: Secțiunea practică – susținerea ideii de afacere;
* Etapa III: Desemnarea câștigătorilor și premierea acestora.

***Informațiile privind modul de desfășurare și documentele necesare se regăsesc în cadrul Regulamentului de derulare a competiției de idei de afaceri.***

***SECȚIUNEA 2. ZONA DE DESFĂȘURARE A ACTIVITĂȚILOR DIN CADRUL PROGRAMULUI***

Activitățile proiectului vor fi organizate atât în mediul online, utilizând canalele și platformele oficiale ale universității, cât și la sediul UPB din Splaiul Independenței nr. 313, sector 6, București.

***SECȚIUNEA 3. CALENDARUL DE ORGANIZARE ȘI DESFĂȘURARE A ACTIVITĂȚILOR DIN CADRUL PROGRAMULUI***

Organizarea și derularea activităților de dezvoltare a competențelor antreprenoriale se desfășoară în perioada 25.05.2022 — 16.12.2022, în conformitate cu prevederile prezentului Regulament de participare, după cum urmează:

**Activitatea 1. Derularea campaniei de promovare a proiectului**

- 09.05.2022 – 31.05.2022: sesiuni de informare online;

- 01.06.2022­ – 12.06.2022: înscriere și selecție participanți;

- 14.06.2022: afișare rezultate selecție;

- 15.06 .2022– 17.06.2022: formarea echipelor.

**Activitatea 2. Organizarea cursului de perfecționare a competențelor antreprenoriale ale studenților**

- 04.07.2022 — 19.07.2022 - perioada de desfășurare a cursului de competențe antreprenoriale;

- 20.07.2022-ora 09:00- susținerea examenului.

Grupa 1: 40 de ore - 13 ore de teorie și 27 de ore de aplicații practice;

Grupa 2: 40 de ore - 13 ore de teorie și 27 de ore de aplicații practice.

**Activitatea 3. Dezvoltarea competențelor transversale și tehnice ale studenților prin implementarea programului de mentorat**

- 01.08 – 07.12.2022 – perioada de derulare a sesiunilor de mentorat online/offline.

**Activitatea 4. Organizarea unei competiții de idei de afaceri la nivel național**

* 01.11 - 07.11.2022 - înscrieri concurs de idei de afaceri secțiunea scrisă;
* 09.11 – 14.11.2022 – evaluare aplicații secțiune scrisă;
* 16.11.2022- afișare rezultate etapa I;
* 17.11 – 24. 11. 2022 - înscrieri concurs de idei de afaceri secțiunea practică;
* 25.11 – 07.12.2022 – evaluare aplicații secțiune practică;
* 09.12.2022– desemnarea câștigătorilor.

***SECȚIUNEA 4. MECANISMUL PROGRAMULUI***

În vederea înscrierii în cadrul programului de dezvoltare a competențelor antreprenoriale, participanții trebuie să parcurgă următorii pași:

1. Înscrierea, prin depunerea următoarelor documente:

* Copie carte identitate;
* Copie ultima diplomă de studii absolvite;
* Adeverință de student;
* Copie certificat naștere;
* Certificat căsătorie – dacă este cazul;
* Declarație pe propria răspundere.
* Organizatorul își rezervă dreptul de a solicita documente suplimentare, în vederea înscrierii participanților în cadrul cursului de competențe antreprenoriale.
* Ocuparea locurilor disponibile se va face respectând principiul “primul venit, primul servit”, procesul de selecție realizându-se numai pentru dosarele care conțin toate documentele enumerate mai sus.
* Participanții vor beneficia de o bursă de **380 de lei**, la finalizarea întregului program de dezvoltare a competențelor antreprenoriale, cu obligativitatea de a participa la toate activitățile din cadrul proiectului. Înregistrarea a mai mult de 10% absențe nemotivate din durata totală a programului conduce la pierderea dreptului beneficiarului.

***SECTIUNEA 5. RESPONSABILITATE***

Prin participarea în cadrul programului de dezvoltare a competențelor antreprenoriale, participanții acceptă și se obligă să respecte și să se conformeze tuturor cerințelor și condițiilor impuse de Organizatori prin prezentul Regulament, nerespectarea acestora atrăgând, după sine, răspunderea personală a participanților.

***SECȚIUNEA 6. DREPTUL DE PARTICIPARE***

Programul se adresează tuturor studenților Universității POLITEHNICA din București, indiferent de sex, etnie, apartenență politică sau orientare religioasă, conform principiilor egalității de șanse. Toate activitățile desfășurate în cadrul proiectului vor fi promovate atât pe paginile de social media ale Centrului de Antreprenoriat și UPB, cât și în interiorul campusului și universității.

***SECȚIUNEA 7. PROTECȚIA DATELOR PERSONALE***

Organizatorii se obligă să respecte prevederile Legii nr. 677/ 2001, privind protecția datelor personale stocate pe durata concursului. Ca atare, organizatorii se angajează să păstreze confidențialitatea datelor personale ale participanților la prezentul curs și să le utilizeze conform prezentului Regulament și legislației în vigoare.

Participanții, în calitate de persoane vizate, au, conform Legii 677/2001, următoarele drepturi: dreptul la informare (art.12) și dreptul de acces la date (art.13).

Conform legii 190/2018 privind măsuri de punere în aplicare a Regulamentului (UE) 679/2016 al Parlamentului European și al Consiliului din 27.04.2016 privind protecția persoanelor fizice în ceea ce privește prelucrarea datelor cu caracter personal și privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), fiecărui înscris i se va aloca un cod unic de identificare ce îi va fi transmis prin email după înscrierea în cadrul proiectului. Astfel, lista finală a celor 50 de studenți admiși în cadrul proiectului va conține codul unic de identificare în ordinea înscrierii/verificării dosarelor.

Prin simpla participare în cadrul programului, transmiterea datelor personale către organizatori și a ideii de afaceri sau prin comunicarea datelor personale, participanții sunt de acord ca datele lor să intre în baza de date a organizatorilor, să fie prelucrate și folosite în viitor de organizatori sau persoane juridice autorizate de către aceștia, pentru a-i informa cu privire la noi proiecte, campanii publicitare și de marketing. La cererea expresă, în scris, a participanților, organizatorii nu vor mai folosi datele lor personale.